Talle beseer toe winkelsentrum in Bloem se dak ineenstortGedeeltes van die plafon het meegegee (Foto: SABC News Free State/Twitter) Sowat 14 mense is beseer toe ŉ winkelsentrum in Bloemfontein se plafon Woensdag laatoggend ineengestort het. Qondile Khedama, woordvoerder van die Mangaung-metro, het bevestig dat chaos uitgebreek het toe ŉ gedeelte van die plafon van die Central Park-winkelsentrum in Bloemfontein se middestad meegegee het. OFM het berig die dak het naby Pie City en voor Pep Stores inmekaargesak. Volgens Mondli Mvambi, woordvoerder van die departement van gesondheid in die Vrystaat, het sowat 13 mense geringe beserings opgedoen. Een persoon se enkel is gebreek en is vir behandeling saam met die ander beseerdes na die Pelonomi-hospitaal in Bloemfontein geneem. Die dak het voor Pep Stores inmekaargesak (Foto: Verskaf) Khedama sê die stad se inspekteur het die eienaars van die gebou van die voorval in kennis gestel om die oorsaak van die ineenstorting te ondersoek en te sê hoe hulle die situasie gaan regstel. “Die stad se beplanningspan wag vir ’n verslag van ŉ kwalifiseerde bou-ingenieur om die oorsaak van die ineenstorting te bepaal. Tot dan sal die deel van die winkelsentrum wat geraak is, gesluit bly,” sê Khedama. Khedama het gesê die Interstate-busdiens, wat sy onderneming vanuit die winkelsentrum bedryf, se dienste sal nie onderbreek word nie.